CIO̱O̱K KÄ BÄKƐl
Nɛy Tin ci Li̱w Anikä?
Ɛŋu mi la tuɔɔk kä raan mi cɛ li̱w?
Ɛŋu mi li̱w naath ɔ?
Ɛŋu mi lotdɛ rɔɔdɛ mɔ ɛn ɣöö dënɛ thuɔ̱k ŋa̱c kɛ kui̱̱ nɛɛni ti ci li̱w?
TI̱TI̱ kɛ thieecni ti ca thiec ɛ naath kɛ run ti bathdɔɔri ti ŋuan. Kɛ thieecni ti buɔ̱m buɔ̱ɔ̱̱m ɛlɔ̱ŋ. Gua̱thni diaal tin cieŋ naath thi̱n wi̱i̱ muɔ̱ɔ̱n kɛɛliw luɔc thieecni ti̱ti̱ diirɛ kɛ ɛlɔ̱ŋ.
2 Kä cio̱o̱k in pay thuɔ̱k, canɛ ruac ɛlɔ̱ŋ thi̱n kɛ ɣöö ca naath luɛl rɛy dueeri kɛ riɛm Yecu Kritho, kä cɛ naath lëp duɔ̱ɔ̱p teekä mi do̱raar. Kä ci Baibol ɛ lar bä ɛn ɣöö bi gua̱a̱th lɛni ben mi bi ɣɔw “cu thil lia̱a̱.” (Nyuuth 21:4) Duundɛ ɣöö, ɛn täämɛ ŋotdɛ kɛ mi li̱ewnɛ. Kɛ ɣöö ci Kuäär mi cɔali Thɔ-lɔ-mɔn ɛ lar ɛn ɣöö: “Ŋäc [nɛy] tin tëk jɛ ɛn ɣöö bikɛ li̱w.” (Bok Ŋi̱i̱cä 9:5) Kuɛ la ɣöö nɛy diaal nhɔakɛ ni ja̱ny teekä. Duundɛ ɣöö ŋotdɛ kɛ mi la ga̱a̱y naath ɛlɔ̱ŋ, kɛ ɣöö ɛŋu mi bi tuɔɔk kä kɔn mi wanɛ wä li̱w.
3 Mi ci raan li̱w, la wiee naath. Kuɛ la ɣöö dɔ̱ŋ dënɛ thiec: ‘Mi ci raan li̱w ɛŋu mi la tuɔɔk kä jɛ? Kɛn nɛy tin ci li̱w cuckɛ inun? Kɛn guɛckɛ kɔn ɛ kɛn täämɛ? Tëëkɛ duɔ̱ɔ̱r mi dënɛ la̱t kɛ kui̱diɛn inun? Kä kɔn banɛ nɛy ti ci li̱w nyɔk kɛ nën ɛpuc? Nɛy tin ŋi̱eckɛ naath kɛ ruaacni kuɔth wi̱i̱ muɔ̱ɔ̱n kɛɛliw luɔckɛ thieecni ti̱ti̱ kɛ dup ti gööl ɛ kɛn. Tha̱a̱ŋkiɛn ŋi̱eckɛ naath kɛ ɣöö mi ci ram mi gua̱n cuŋni li̱w bi yiëëdɛ wä ro̱o̱l nhial, kä mi ɛ ram mi gua̱n dueeri ba yiëëdɛ wä yuɔr rɛy maac mi thil pek. Kä lar ŋi̱eec kɔ̱kiɛn ɛ bä ɛn ɣöö mi ci raan li̱w, wëë ro̱o̱l jɔɔkni kɛ ɣöö bɛ wä cieŋ kɛɛl kɛnɛ gua̱ndɔɔŋnikɛ. Ŋotdɛ bä tëëkɛ nɛy ti ŋi̱eckɛ naath i̱ nɛy tin ci li̱w wäkɛ piny muɔ̱ɔ̱n kɛ ɣöö ba kɛ wä luk, kiɛ ba kɛ wä nyɔk kɛ da̱p kɛ pua̱ny kɔ̱kiɛn.
4 Ŋi̱i̱cni ji̱ ruaacni Kuɔth tɔ̱tɔ̱ tëëkɛ ca̱r kɛl mi matkɛ ɛ kɛn diaal, ɛ kɛn i̱̱ mi ci raan li̱w, la tëëkɛ mi bä raar puɔ̱ɔ̱nydɛ. Ŋi̱eec ruaacni Kuɔth tëë wal amäni nɛy tin ŋi̱eckɛ naath ɛn wa̱lɛ, larkɛ jɛ ɛn ɣöö nɛy ti ci li̱w tekɛ rɛy teekä mi thil pek, nɛ̈nkɛ kɔn ɛ kɛn, kä liɛŋkɛ ruacdan, kä cärkɛ bä. Kuɛ la ɣöö, dee ruac ɛmɔ kula thuɔ̱k i̱di̱ään? Kɛ ɣöö ciɛŋ ran diaal, kɛnɛ cärkɛ diaal, amäni lätkɛ diaal, lätkɛ kɛɛl kɛ ŋidhdɛ. Kä mi ci raan li̱w, la cuŋ ŋidhdɛ läätdä. Duundɛ ɣöö mi ŋot kɔn kɛ tëk kɛ kɔɔr kä mi canɛ li̱w a ci ŋidhdan cuɔ̱ŋ läätdä, dee cärkɔn, kɛnɛ ciɛŋkɔn, ŋot kɛ mi tëkɛ kä rɔ̱ɔ̱diɛn kɛ duɔ̱ɔ̱p mi gääy wi̱c nath.
ƐŊU MI LA TUƆƆK KÄ RAAN MI CƐ LI̱W?
5 Min tuɔɔk mi ci raan li̱w, /ciɛ mi gääy Kuoth Jaöba, ëë Cak ŋidh ran. Jɛn ŋäcɛ min la thuɔ̱k kɛ kui̱ raam mi ci li̱w, kɛ ɣöö kä Baibol, cɛ kɔn la̱r ta̱a̱ in tekɛ nɛy ti ci li̱w. Ŋi̱i̱c Baibolä min thuɔ̱k kɛ kui̱̱ nɛɛni ti ci li̱w ɛ ɣöö: Mi ci raan li̱w, bɛ thil. Kɛ ɣöö lia̱a̱ ɛ thil teekä. Nɛy ti ci li̱w, /cikɛ nen, kä /cikɛ li̱ŋ, kä /cikɛ cär. Thilɛ cuɔ̱ɔ̱ŋ kɛl puɔ̱ɔ̱ny ran mi la ŋot kɛ tëk kɛ kɔɔr kä mi ci puɔ̱nydɛ li̱w. Kɛ ɣöö raan thilɛ tiey kiɛ yiëë mi jiɛy kɛ cäŋ li̱ethdɛ.*
6 Kɛ kɔɔr kä mëë ci Thɔ-lɔ-mɔn ɛ ŋa̱c ɛn ɣöö nɛy tin tëk bikɛ li̱w, cuɛ wee: “[Nɛy] tin ci li̱w thilɛ mi ŋäc kɛn ɛ” ɛ tɛk. Kä cuɛ cu ruac kɛ ɣöö nɛy ti ci li̱w thilɛ kɛ nhök, kiɛ tiɛɛl, “kɛ ɣöö thilɛ ca̱r, kiɛ la̱t kiɛ pɛl ɛn muun ɔ [bikɛ] wä thi̱n ɔ.” (Bok Ŋi̱i̱cä 9:5, 6, 10; rieet tɔ̱tɔ̱ gäŋkɛ kɔn.) Inɔ bä, ci Diit Puɔnyä kɛnɛ Pal 146:4 ɛ lar ɛn ɣöö mi ci raan li̱w, “bi cär[kɛ diaal] cu riaw.” Kɛ ɣöö raan li̱wɛ, thilɛ mi la doth kɛ tëk puɔ̱ɔ̱nydɛ. Tëkdan ɛ duŋ gɔaa ɛmɛ ce̱tdɛ kɛ le̱w maac. Kɛ ɣöö mi ci mac li̱w, le̱wdɛ thilɛ gua̱a̱th mi la wëë thi̱n. La thilɛ ɛ yut.
ƐŊU MI CI YECU Ɛ LAR KƐ KUI̱ LI̱ETH
7 Cu Yecu Kritho ruac kɛ ta̱a̱ in tekɛ nɛy ti ci li̱w. Kɛ cäŋ kɛl, cua jɛ nööŋ thok ɛn ɣöö tëëkɛ määthdɛ mi cɔali La-dha-räth mi ci li̱w. Cu Yecu ja̱a̱kɛ jiök: “Ci määthdan ni La-dha-räth pay niɛɛn.” Cu ja̱a̱kɛ dhɔŋ ni ɣöö La-dha-räth duŋdɛ ni̱en baaŋ kɛ ɣöö payɛ jiɛɛn juɛ̱̈ɛ̱̈. Duundɛ ɣöö ruacdiɛn ɛmɔ /ciɛ thuɔ̱k. Cu Yecu ɛ la̱rkɛ a jɔc ɛn ɣöö: “Ci La-dha-räth li̱w.” (Jɔ̱ɔ̱n 11:11-14) Nɛ̈nɛ jɛ, cu Yecu lia̱a̱ ca̱a̱t kɛ ni̱en kɛnɛ lɔ̱a̱ŋ. La-dha-räth /ke̱nɛ wä ro̱o̱l nhial kiɛ /ke̱nɛ wä rɛy maac mi thil pek. Kä /ke̱nɛ wä jëk kɛ ja̱a̱k nhial kiɛ gua̱ndɔɔŋnikɛ. Kä /ka̱n La-dha-räth nyɔk kɛ da̱p ala ram mi dɔ̱ŋ. Jɛn cɛ niɛɛn rɛy li̱eth, ce̱tkɛ min dee raan niɛɛn kɛ ni̱en mi di̱i̱t. Tëëkɛ ciök Baibolä kɔ̱kiɛn ti ca lia̱a̱ ca̱a̱t kɛ ni̱en thi̱n. Nɛ̈nɛ jɛ, mëë ci Yecu naath jek wieekɛ kɛ kui̱ nyaam mi tɔt mi ci li̱w, cuɛ wee “/ke̱nɛ li̱w, duŋdɛ ni̱en.” (Mɛ̈-thiw 9:24) Inɔ bä, cu Puɔl ruac kɛ kui̱ nɛɛni tëë “ci tha̱a̱ŋkiɛn niɛɛn” rɛy li̱eth.—1 Ji̱ Ko-rinth 15:6; kuɛnɛ kä Ruac Kuɔth in Thia̱k.
8 Derɛ a ruac Kuɔth ɛn ɣöö bi naath li̱w inun? Ɣëëc, /ciɛ ruac Kuɔth ɛ tɛk! Kɛ ɣöö ci Jaöba raan cak kɛ ɣöö derɛ la do̱raar wi̱i̱ muɔ̱ɔ̱n. Canɛ jɛ kɔŋ kuɛn kɛ gua̱a̱th in ci wä, ɛn ɣöö ci Kuoth nɛy da̱ŋrɛw tëë nhiam la̱th rɛy kakä mi gɔaa kä parɛday. Cuɛ kɛ poth kɛ ɣöö bikɛ cieŋ kɛ pual pua̱a̱ny. Kuoth Jaöba go̱o̱rɛ ni ɣöö bikɛ cieŋ agɔaa. Tëëkɛ ram mi dee jɛ nhɔk ɛn ɣöö bi gaatkɛ dɔŋ, kä bikɛ cuuc kɛ lia̱a̱ mi bɛc bɛc? Ɣëëc, thilɛ ram mi dee jɛ nhɔk! Ɣɔ̱ɔ̱n, Jaöba nhɔkɛ naath ɛlɔ̱ŋ kä go̱o̱rɛ ɣöö bi naath cieŋ wi̱i̱ muɔ̱ɔ̱n kɛ tɛ̈th lɔaac amäni cäŋ kɛl. Kɛ kui̱ nath ci Baibol wee: “Ci [Jaöba] do̱raar la̱th rɛy lɔaacdiɛn.” (Bok Ŋi̱i̱cä 3:11, NW) Ci Kuoth kɔn ka̱m ca̱r kɛ ɣöö dënɛ tëk amäni cäŋ kɛl. Kä cɛ duɔ̱ɔ̱p lɛp kɛ ɣöö bi gör lɔaacdan kɛ tëk mi do̱raar cu cop ni guäthdɛ.
ƐŊU MI LI̱W NAATH Ɔ
9 Ɛŋu mi li̱w naath ɔ? Kɛ ɣöö banɛ luɔc thiecä ɛmɛ ŋa̱c, banɛ mëë ci tuɔɔk kɛ gua̱a̱th ëë cieŋ ni wut kɛl kɛnɛ ciek kɛl wi̱i̱ muɔ̱ɔ̱n jɔl kɛ ŋäc kɛ nhiam. Kɛ ɣöö ci Baibol ɛ lar: “Cu Kuoth Nhial ni Kuoth jiɛn diaal tin gɔaa nëndiɛn kɛnɛ tin gɔaa mi̱ethdiɛn jak kä pith rɛy kakä.” (Tuk Cäkä Ɣɔaa 2:9) Duundɛ ɣöö tëëkɛ jiath kɛl mi ca pën naath. Kɛ ɣöö cu Jaöba A-dɔm jiök: “Mi̱thni rɛy jiɛn kakä diaal ce̱tkɛ min go̱o̱ri, kä tit ɛ, /cu mi̱th jiaath in jak raan kä ŋäc mi gɔaa kɛnɛ mi jiäk, kɛ ɣöö mi wi̱i̱ jɛ wä cam, kɛ jɛn cäŋ ɛmɔ bi dhil li̱w.” (Tuk Cäkä Ɣɔaa 2:16, 17) Luek ɛmɛ /ciɛ luek mi dëë lo̱k ɛ raan. Kɛ ɣöö tëëkɛ jiɛn ti ŋuan ti dëë cam ɛ A-dɔm kɛnɛ Ib rɛy kakä. Duundɛ ɣöö täämɛ ci gua̱a̱th ben kɛ ɣöö deekɛ nhökdiɛn nyoth kɛ kui̱ Kuɔth in kämkɛ tëk kɛnɛ ŋɔaani diaal ɛ wic. Mi cikɛ ŋut ɛmɔ luɔ̱th derɛ nyoth ni ɣöö nhɔakɛ Gua̱ndiɛn in te nhial kä görkɛ jɛ ɛn ɣöö bɛ kɛ bo̱th rɛy teekädiɛn.
10 Kä min jiäk ni jɛn ɛlɔ̱ŋ, ɛ ɣöö cu nɛy da̱ŋrɛw tëë nhiam mɛk ni thil luthä Kuɔth. Mëë ruac Cɛy-ta̱n kɛ thok thɔ̱a̱l, cuɛ Ib thiec: “A ci Kuoth yɛ ku jiök i̱, ‘/Cia bi mi̱th rɛy jiɛn kakä diaal?’” Kä cu Ib ɛ loc i̱, “Dëëkɔ dɛy jiɛn kakä cam. Kä ci Kuoth ɛ kulɛ lar ɛn ɣöö, ‘/Cuarɛ mi̱th kɛ dɛy jiaath in te däär kakä, kä /cuarɛ jɛ cay guëër, mi wiaa jɛ cam bia li̱w.’ ”—Tuk Cäkä Ɣɔaa 3:1-3.
11 Cu Cɛy-ta̱n ɛ jiök: “Kacɛ jɛ, /cia dee li̱w, kɛ ɣöö ŋäc Kuoth ɛ ɛn ɣöö mi wiaa jɛ wä cam, bi wuɔ̱thkun lɛ̈p kä bia cu pa̱a̱r kɛ Kuoth kɛ ŋäcdun kɛ gɔy kɛnɛ jiäk.” (Tuk Cäkä Ɣɔaa 3:4, 5) Cɛy-ta̱n go̱o̱rɛ ɣöö bi Ib ɛ ŋäth ɛn ɣöö bɛ mi gɔaa jek kɛ mieth jiaath in ca pënkɛ. Cɛy-ta̱n go̱o̱rɛ ni ɣöö dee Ib mɛɛk kärɔaadɛ kɛ kui̱ kä mi gɔaa kɛnɛ mi jiääk. Kä cu Cɛy-ta̱n ɛ lɛni lar bä ɛn ɣöö ruac Jaöba ɛ kac, ci mieth dɔw jiaath ɛmɔ lia̱a̱ dee nööŋ. Cu Ib ruac Cɛy-ta̱n ŋäth. Kä ɛn wanɔ cuɛ rɔɔdɛ puɔ̱n dɔw jiaath kä cuɛ jɛ cam. Kä cuɛ tha̱a̱ŋdɛ ka̱m cɔwdɛ, kä cu cɔwdɛ mi̱th thi̱n bä. Kɛn camkɛ dɔw jiaath ɛmɔ ni ŋäcä. Ŋa̱ckɛ jɛ ɛn ɣöö ca kɛ gok thi̱n ɛ Kuoth i̱ cuarɛ jɛ cam. Mëë ca dɔw jiaath cam, cukɛ thil luth kɛ ruac Kuɔth. Cuɛ co jɔɔc ɛn ɣöö ca ruac Gua̱ndiɛn ni Kuoth lo̱k kɛnɛ rui̱cdɛ. Thil luthädiɛn kɛ ram ëë Cak naath /ciɛ mi dëë kɛ pälikä thi̱n!
12 Nɛn cäät ɛmɛ: Mi ti̱i̱ kɛ gat dhöl kiɛ gat nyaal mi nhɔki ɛlɔ̱ŋ, kä ɛn dho̱o̱l ɛmɔ kiɛ nyaa ɛmɔ thilɛ nhök kä thilɛ luth kɛ ji̱̱, ɛŋu mi deri lɛl? Ruac ɛmɔ derɛ ji̱ moc jiääk lɔaac mi di̱i̱t. Kuɛ lɛ met car ɣen, dee jiääk lɔaac Jaöba kulɛ ni̱ndi mëë ci A-dɔm kɛnɛ Ib thil nhök a cikɛ thil luth kɛ kui̱dɛ, kä cua rɔ̱ɔ̱diɛn ri̱t ala ji̱ gaakdɛ.
13 Täämɛ Jaöba thilɛ jɛ lua̱ŋ kɛ ɣöö derɛ A-dɔm kɛnɛ Ib ti thil luth lɛ ka̱m tëk mi do̱raar. Cukɛ li̱w ce̱tkɛ mëë cɛ la̱rkɛ. Cu A-dɔm kɛnɛ Ib co thil inɔ. /Ke̱nkɛ wä ro̱o̱l nhial mëë cikɛ li̱w. Cu nɛmɛ jɔɔc kɛ gua̱a̱th ëë ruac Jaöba kɛ A-dɔm kɛ ɣöö cɛ thil luth. Cu Kuoth A-dɔm jiök: “[Ji̱̱n bi] loc muun, kɛ ɣöö bi̱i̱ raar thi̱n. Ɛ ji̱n tur piɛny, kä bi loc niɛ tuur.” (Tuk Cäkä Ɣɔaa 3:19) Täämɛ, cu Kuoth A-dɔm cak nikɛ tuur piɛny. (Tuk Cäkä Ɣɔaa 2:7) Mëë ka̱n A-dɔm ni cak, thilɛ jɛ. Kɛ kui̱ ɛmɔ, mëë lar Jaöba jɛ ɛn ɣöö bi A-dɔm loc tuur, Jɛn lotdɛ ni ɣöö bi A-dɔm rɔɔdɛ nyɔk kɛ thil teekä ce̱tkɛ mëë la thiɛlkɛ jɛ mëë ŋotdɛ ka̱nɛ ni cak. Ɛn wanɔ, bi A-dɔm cu thil teekä kä bɛ cua̱ ni tuur piɛny baaŋ.
14 Täämɛ dee A-dɔm kɛnɛ Ib ŋot ni teekä ɛn wa̱lɛ, duundɛ ɣöö cukɛ li̱w kɛ ɣöö ca mɛk ni thil luthä Kuɔth kɛ kui̱ dueerikiɛn. Min li̱w kɛ kɔn ɛn wa̱lɛ, ɛ ɣöö ci A-dɔm kɔn döp duer kɛnɛ lia̱a̱. (Ji̱ Röm 5:12) Duer ɛmɔ ce̱tdɛ kɛ juey mi dɔp naath mi thil ram mi dee jɛ kɔl. Duer ɛmɔ cɛ naath nööŋ ni lia̱a̱, mi ci cua bit. Lia̱a̱ ɛ gua̱n tɛ̈r, thilɛ ram mi maar kɛ jɛ. (1 Ko-rinth 15:26) Dee tɛ̈th lɔaacdan kulɛ pa̱a̱r kɛ ŋu kɛ ɣöö ci Jaöba kɔn luɛl kä gua̱n tɛ̈r ɛmɛ!
ƐN ƔÖÖ BI THUƆ̱K ŊA̱C KƐ KUI̱ NƐƐNI TI CI LI̱W GƆAAƐ
15 Ŋi̱i̱c Baibolä kɛ kui̱ nɛɛni ti ci li̱w coomɛ naath ɛlɔ̱ŋ. Kɛ ɣöö canɛ jɛ ŋa̱c ɛn ɣöö nɛy tin ci li̱w /cikɛ te rɛy cucä kiɛ guäth tɔ̱ɔ̱̱ŋä. Kɛ kui̱ ɛmɔ /canɛ dee dual kɛ kɛ, kɛ ɣöö /ca kɔn dee lät kä mi jiääk. Kä kɔn /canɛ kɛ dee lät kä mi jiääk kiɛ mi gɔaa, kä kɛn bä thilɛ mi dëë lät kä kɔn mi ɛ mi jiääk kiɛ mi gɔaa. Kɔn /canɛ dee ruac kɛ kɛ, kä kɛn bä /cikɛ dee ruac kɛ kɔn. Ca wee tëëkɛ tha̱a̱ŋ kua̱ri luaak kuɔth ti wee dëë nɛy ti ci li̱w luäk, kä waa nɛy tin ŋa̱thkɛ ruacdiɛn ɛmɔ la muɔckɛ kɛ yio̱w. Duundɛ ɣöö mi wanɛ thuɔ̱k wä ŋa̱c kɛ kui̱ nɛɛni ti ci li̱w, bɛ kɔn gaŋ kä ji̱ mɛɛtdä ti ŋi̱eckɛ naath kɛ ka̱a̱cni.
16 Ŋi̱i̱c duëël Kuɔthdun kɛ kui̱ nɛɛni ti ci li̱w wëë kɛɛl kɛ Baibol inun? Kɛ ɣöö duël Kuɔth ti ŋuan gua̱c ŋi̱i̱cdiɛn kɛ Baibol. Ɛŋu mi gua̱c ŋi̱i̱cdiɛn kɛ Baibol ɔ? Nɔmɔ ɛ ɣöö ca ŋi̱i̱cdiɛn nyon ɛ Cɛy-ta̱n. Cɛy-ta̱n mɛɛtdɛ naath i̱ mi ci raan li̱w, la wä yiëëdɛ tëk ro̱o̱l nhial. Nɛmɛ ɛ kac mi mɛ̈tkɛ ni naath ɛ Cɛy-ta̱n kɛ ɣöö ba Kuoth Jaöba ba̱ny piny. Kuɛ naath lɛ mɛ̈t i̱di̱?
17 Ce̱tkɛ min canɛ jɛ kɔŋ kuɛn wenkä, ɛn ɣöö tëëkɛ tha̱a̱ŋ ji̱̱ ruaacni Kuɔth ti ŋi̱eckɛ naath kɛ ɣöö mi ci ram mi gua̱n dueeri li̱w, yuɔrkɛ yiëëdɛ rɛy maac mi thil pek, kä bɛ cuuc ɛn wi̱ni amäni cäŋ kɛl. Ŋi̱i̱c ɛmɔ nyoothɛ ni thil luthä Kuɔth. Kɛ ɣöö Jaöba ɛ Kuoth mi gua̱n nho̱kä cɛ naath dee jakä cuc rɛy maac mi di̱i̱t inɔ. (1 Jɔ̱ɔ̱n 4:8) Mi tëëkɛ ram mi ci gaak kɛ gatdɛ kä bɛ tët gatdä la̱th rɛy maac mi pɛt, ji̱n deri ram ɛmɔ guic i̱di̱? Ji̱̱n dee lɔcdu tɛɛth kɛ ram mi ce̱tkɛ ɛnɔ? Ji̱n deri jɛ nhɔk ɛn ɣöö bi cieŋ kɛɛl kɛ jɛ? Ɣëëc! Kɛ ɣöö ram ɛmɔ ɛ ram mi jiääk. Ɣɔ̱ɔ̱n, Cɛy-ta̱n go̱o̱rɛ ni ɣöö banɛ jɛ ŋäth ɛn ɣöö Jaöba ɛ Kuoth mi waaŋ naath rɛy maac amäni cäŋ kɛl kɛ run ti biliöni diaal!
18 Täämɛ, ci Cɛy-ta̱n tha̱a̱ŋ ji̱̱ ruaacni kuɔth mɛt kɛ ɣöö ba naath ŋi̱ec i̱̱ mi ci raan li̱w bɛ puɔ̱nydɛ ri̱t ala puɔ̱ny yieekä kɛ ɣöö ba luɔ̱th ɛ nɛy tin tëk. Ŋi̱i̱c ɛmɛ, larɛ jɛ ɛn ɣöö yiey nɛɛni ti ci li̱w dɔ̱ŋ deekɛ maar kɛ naath kiɛ dɔ̱ŋ deekɛ la ji̱̱ tɛ̈r nath bä. Nɛy ti ŋuan ŋa̱thkɛ kac ɛmɔ. Kä kɛn dualkɛ kɛ nɛy ti ci li̱w, kä ka̱mkɛ kɛ luth, kä palkɛ kɛ ɛ kɛn. Duundɛ ɣöö ŋi̱i̱̱c Baibolä gua̱cɛ kɛ ŋi̱i̱cdiɛn, kɛ ɣöö nɛy ti ci li̱w cikɛ niɛɛn rɛy li̱eth, kɛ kui̱ ɛmɔ dënɛ pal ni Kuoth in thuɔ̱k ni Jaöba kärɔa, min la Cääkdan kä Muucdan.—Nyuuth 4:11.
19 Mi ŋäci thuɔ̱k kɛ kui̱ nɛɛni ti ci li̱w, derɛ ji̱̱ gaŋ kä nɛy tin ŋi̱eckɛ naath kɛ ka̱a̱cni kɛ kui̱ Kuɔth. Kä derɛ ji̱̱ luäk kɛ ɣöö bi ŋi̱i̱cni Baibolä tin kɔ̱kiɛn ŋa̱c bä. Nɛnɛ, min ciɛ ŋa̱c ɛn ɣöö /ci naath la wä nhial kɛ kɔɔr li̱eth, ɛn wanɔ bi ruac in ca lat kɛ kui̱ teekä mi do̱raar kä parɛday wi̱i̱ muɔ̱ɔ̱n cu tekɛ luɔt mi di̱i̱t kɛ kui̱du.
20 Kɛ run tëë wal cu wut mi gua̱n cuŋni mi cɔali Jɔb thiec ɛmɛ thiec: “Kä mi ci raan li̱w, derɛ rɔ nyɔk kɛ tëk?” (I-yob 14:14) Dee ram mi ci li̱w rɔɔdɛ nyɔk kɛ loc teekä inun? Min ŋi̱eckɛ ni naath ɛ Baibol kɛ kui̱ ruac ɛmɛ ɛ mi gɔaa ɛlɔ̱ŋ, ce̱tkɛ min banɛ jɛ wä jek kä cio̱o̱k ɔ te nhiam mɔ.
TIN ŊI̱ECKƐ NI NAATH Ɛ BAIBOL
- Nɛy tin ci li̱w, /cikɛ nen, kä /cikɛ li̱ŋ, kä /cikɛ cär.—Bok Ŋi̱i̱cä 9:5.
- Nɛy tin ci li̱w tekɛ lɔ̱ɔ̱ŋä; /cikɛ te rɛy cucä.—Jɔ̱ɔ̱n 11:11.
- Li̱ewnɛ kɛ ɣöö canɛ duer dɔp kä A-dɔm. —Ji̱ Röm 5:12.
* Kɛ kui̱ “tieyä” kɛnɛ “yiëë,” bi ruacdiɛn wä jek kä Luëy Rieetni.
Thieecni Ŋi̱i̱cä
1-3. Kɛ thieecni tinkiɛn ti la thiëckɛ ɛ naath kɛ kui̱ nɛɛni ti ci li̱w, kä luɔckɛ kɛ i̱di̱ ɛ nɛy tin ŋi̱eckɛ naath kɛ ruaacni kuɔth?
4. Ɛŋu mi ca lar ɛ nɛy tin ŋi̱eckɛ naath kɛ ruaacni Kuɔth kɛ kui̱ nɛɛni tin ci li̱w?
5, 6. Ɛŋu mi ŋi̱eckɛ ni naath ɛ Baibol kɛ kui̱ nɛɛni ti ci li̱w?
7. Cu Yecu lia̱a̱ ca̱a̱t kɛ leeŋu?
8. Kuanɛ jɛ lɛ ŋa̱c i̱di̱, i̱ /ciɛ lar Kuɔth ɛn ɣöö bi naath li̱w?
9. Ɛ luek in mith mi ca lueek ni A-dɔm ɛ Kuoth Jaöba, kä ɛŋu mi dënɛ jɛ lar ɔ ɛn ɣöö /ciɛ lui̱k mi dëë lo̱k ɛ raan?
10, 11. (a) Cu nɛy da̱ŋrɛw tëë nhiam thil luth kɛ Kuoth i̱di̱? (e) Ɛŋu mi cu thil luthä A-dɔam kɛnɛ Ib a duer mi di̱i̱t inɔ mɔ?
12. Ɛ cäät in mith mi dee kɔn luäk kɛ ɣöö dënɛ jiääk lɔaac Jaöba ŋa̱c mëë ci A-dɔm kɛnɛ ciekdɛ ni Ib rɔ̱ɔ̱diɛn ri̱t ala ji̱ gaakdɛ?
13. Ɛŋu mi ci Jaöba jɛ lar i̱ bi tuɔɔk kɛ cäŋ li̱eth A-dɔam, kä ruac ɛmɔ ɛŋu mi lotdɛ?
14. Ɛŋu mi la li̱w naath ɔ?
15. Ɛŋu mi lotdɛ rɔɔdɛ mɔ ɛn ɣöö deri thuɔ̱k ŋa̱c kɛ kui̱ nɛɛni ti ci li̱w?
16. Ɛŋa mi ci ŋi̱i̱̱c nath nyon rɛy duëli Kuɔth kiɛ ji̱̱ ruaacni kuɔth ti ŋuan, kä cɛ ŋi̱i̱cdiɛn nyon i̱di̱?
17. Nɛy tin wee bi Kuoth naath waŋ rɛy maac thilɛ kɛ luth kɛ Kuoth Jaöba i̱di̱?
18. Ɛn ɣöö ba nɛy ti ci li̱w pal ɛ ŋi̱i̱̱c kacä mi bëë nikä?
19. Ɛn ɣöö ŋäci thuɔ̱k kɛ kui̱ nɛɛni ti ci li̱w, derɛ ji̱̱ luäk kɛ ɣöö bi ŋi̱i̱c Baibolä in mith ŋa̱c?
20. Ɛ thieec in mith mi banɛ luɔcdɛ wä jek kä cio̱o̱k ɔ te nhiam mɔ?
nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn